text: Chandermohan.sharma@timesgroup.com  बॉलिवुड में अब अलग तरह की फिल्में बनने लगी है, अलग-अलग दमदार सब्जेक्ट पर ऐसी फिल्में बनने लगी हैं जिन्हें कुछ वक्त पहले बनाने की मेकर सोच तक नहीं सकते थे। इस फिल्म के हीरो विकी कौशल की बात करें तो उनकी पहली फिल्म मसान की कहानी श्मशान घाट के आसपास घूमती है तो यह फिल्म पंजाब और संगीत से जुड़ी है। बॉलिवुड की खबरें पढ़ें फेसबुक पर, लाइक करें NBT Movies पंजाब और म्यूज़िक का खास रिश्ता है, यहां की वादियों में संगीत बसा है, फिल्म मेकर की तारीफ करनी होगी कि उन्होंने ऐसे सब्जेक्ट पर ऐसी फिल्म बनाई जो उन दर्शकों की कसौटी पर यकीनन खरी उतरने का दम रखती है जो लीक से हटकर ऐसी फिल्में देखने के शौकीन हैं, जो इंडस्ट्री के टॉप मंहगे स्टार्स के साथ बनी चालू मसालों पर बनी फिल्मों की भीड़ से दूर ऐसी फिल्म देखना चाहते हैं जो दमदार कहानी के दम पर उनके दिल को छूने का दम रखती है।   प्रॉडक्शन कंपनी ने स्टोरी की डिमांड पर इस फिल्म को मुंबई के किसी स्टूडियो में सेट लगाकर शूट करने की बजाए पंजाब की रियल लोकेशन पर शूट किया। बॉक्स आफिस पर रिजल्ट की परवाह किए बिना फिल्म को उन्हीं कलाकारों के साथ बनाया जो किरदार की कसौटी पर सौ फीसदी फिट बैठते हैं। आज जब मीडिया में पंजाब की युवा पीढ़ी के नशे की और धीरे-धीरे अग्रसर होने की खबरें आ रही हैं तो ऐसे में वहां संगीत अपना सबसे महत्वपूर्ण योगदान कर सकता है, इसी मेसेज को जुबान में एक अलग अंदाज में पेश करने की पहल की गई है। कहानी : दिलशेर सिंह (विकी कौशल) अपने पिता के साथ गुरदासपुर के एक गुरुद्वारे में जाकर गुरुबाणी और सबद गाता है। दिलशेर के पिता की सुनने की शक्ति अब धीरे धीरे कम होने लगी है, एक दिन ऐसा आता है जब उन्हें सुनाई देना बंद हो जाता है। संगीत से उनका रिश्ता खत्म हो जाता है, दिलशेर के पिता इस सदमे से हताश होकर अपनी जान दे देते हैं। दिलशेर का भी यहीं से संगीत के साथ रिश्ता खत्म हो जाता है। स्कूली दिनों में दिलशेर को जब स्कूल के कुछ स्टूडेंट्स पीट रहे थे तो उस वक्त वहां मौजूद गुरुचरण सिकंद (मनीष चौधरी) उसकी मदद नहीं करता। दिलशेर जब पास पड़ा बड़ा सा पत्थर उठाकर उनका सामना करता है तो सभी भाग खड़े होते हैं। दिलशेर उस वक्त सिकंद से पूछता है कि उन्होंने उसकी मदद क्यों नहीं की? उस वक्त गुरुचरण उसे कहता है जो कुछ भी करना है खुद ही करना है, किसी के सहारे की आस रखोगे तो कुछ भी नहीं कर पाओगे, सो हमेशा खुद पर भरोसा करो। पिता की मौत के बाद दिलशेर अपने गांव से दिल्ली जाता है, जहां सिकंद की कई कंपनियों का मालिक बन चुका है। दिल्ली में दिलशेर का मकसद गुरदासपुर के लॉयन यानी सिकंद से मिलना है, क्योंकि दिलशेर भी सिकंद जैसा बनना चाहता है। एक दिन दिलशेर सिकंद तक पहुंचने में कामयाब होता है। दिलशेर जब सिकंद के पास पहुंचता है तो पाता है सिकंद अपनी वाइफ मंदिरा मेंडी (मेघना मलिक) और इकलौते बेटे सूर्या (राघव चानना) से बेइंतहा नफरत करता है। हर बात पर सिकंद बेटे सिकंद को नीचा दिखाना चाहता है, दिलशेर के आने के बाद सिकंद को लगता है मंदिरा और सूर्या दिलशेर से बेहद नफरत करते हैं, ऐसे में वह जानबूझकर दोनों को और जलाने के लिए दिलशेर को तवज्जो देना शुरू कर देता है। इसी बीच दिलशेर की मुलाकात सूर्या की गर्लफ्रेंड अमीरा (सारा जेन डयास) से होती है। हर वक्त म्यूजिक और अपनी बसाई एक अलग दुनिया में रहने वाली अमीरा दिलशेर को एहसास कराती है कि जब वह गाता है तो हकलाता नहीं है। बस यहीं से दिलशेर को लगता है कि उसकी मंजिल कुछ और ही है। ऐक्टिंग : पूरी फिल्म मनीष चौधरी और विकी कौशल के आसपास टिकी है। मसान के बाद एक बार फिर विकी कौशल ने इस फिल्म में अपने किरदार दिलशेर को स्क्रीन पर जीवंत कर दिखाया है। कई सीन में विकी ने गजब का अभिनया किया है। लॉयन ऑफ गुरदासपुर, गुरुचरण सिकंद के रोल में मनीष चौधरी ने बेहतरीन ऐक्टिंग की है। सारा जेन डयास के हिस्से में कुछ सीन और गाने ही आए है, जन्हें डयास ने बस निभा भर दिया। सिकंद की पत्नी के रोल में मेघना मलिक और इकलौते बेटे के रोल राघव चानना परफेक्ट रहे। संगीत : म्यूजिक फिल्म का प्लस है, बाबा बुल्ले शाह की बाणी का अच्छा प्रयोग किया गया है। फिल्म का एक गाना म्यूजिक इज माई लव, म्यूजिक इज माई होम जुगनू सा जले पहले से म्यूजिक लवर्स की जुबां पर है। निर्देशन : निर्देशक मोजेज सिंह ने स्क्रिप्ट के साथ पूरा न्याय किया है। ग्लैमर इंडस्ट्री में बतौर डायरेक्टर अपनी पहचान बनाने में लगे मोजेज सिंह की तारीफ करनी होगी कि उन्होंने कहानी और किरदारों के साथ पूरा इंसाफ किया। अच्छी शुरुआत के बाद अचानक फिल्म की रफ्तार कुछ सुस्त हो जाती है, वहीं सिकंद के घर दिलशेर की एंट्री और उसके मकसद को निर्देशक सही ढंग से पेश नहीं कर पाए। वहीं उन्होंने फिल्म के सभी कलाकारों से अच्छा काम लिया। क्यों देखें : अगर लीक से हटकर फिल्मों के शौकीन हैं तो जुबान एकबार देखी जा सकती है, विकी और मनीष चौधरी की गजब दमदार परफार्मेंस और मधुर संगीत फिल्म का प्लस पॉइंट है। 